作者:楊無咎
標題:傾杯・傾杯樂
內容:瑞日凝暉，東風解凍，峭寒猶淺。正池館、梅英粉淡，柳梢金軟，蘭芽香暖。滕城誰種芙蕖滿。浸銀蟾影，一夜萬花開遍。翠樓朱戶，是處重簾競卷。羅綺簇、歡聲一片。看五馬行春旌旆遠。擁襦褲、千里歌謠，都入太平弦管。且莫厭、瑤觴屢勸。聞鳳詔、催歸非晚。願歲歲今夜裡，端門侍宴。